Κανονισμός (ΕΚ) αριθ. 1665/2003 της Επιτροπής

της 22ας Σεπτεμβρίου 2003

για τη συμπλήρωση του παραρτήματος του κανονισμού (EΚ) αριθ. 2400/96 (Clementine del Golfo di Taranto, Mela Val di Non και Clementinas de las Tierras del Ebro ή Clementines de les Terres de l'Ebre)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2081/92 του Συμβουλίου, της 14ης Ιουλίου 1992, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων(1), όπως τροποποιήθηκε τελευταία από τον κανονισμό (ΕΚ) αριθ. 692/2003 της Επιτροπής(2), και ιδίως το άρθρο 6 παράγραφοι 3 και 4,

Εκτιμώντας τα ακόλουθα:

(1) Σύμφωνα με το άρθρο 5 του κανονισμού (EΟΚ) αριθ. 2081/92, η Ιταλία διαβίβασε στην Επιτροπή αίτηση για την καταχώριση της ονομασίας "Clementine del Golfo di Taranto" ως γεωγραφικής ένδειξης καθώς και αίτηση για την καταχώριση της ονομασίας "Mela Val di Non" ως ονομασίας προέλευσης, ενώ η Ισπανία διαβίβασε στην Επιτροπή αίτηση για την καταχώριση της ονομασίας "Clementinas de las Tierras del Ebro" ή "Clementines de les Terres de l'Ebre" ως γεωγραφικής ένδειξης.

(2) Βάσει του άρθρου 6 παράγραφος 1 του εν λόγω κανονισμού, διαπιστώθηκε ότι οι ανωτέρω αιτήσεις είναι σύμφωνες με τον υπόψη κανονισμό και, ειδικότερα, ότι περιλαμβάνουν όλα τα στοιχεία που προβλέπονται στο άρθρο 4.

(3) Μετά τη δημοσίευση στην Επίσημη Εφημερίδα των Ευρωπαϊκών Κοινοτήτων(3) των ονομασιών που περιλαμβάνονται στο παράρτημα του παρόντος κανονισμού, δεν διαβιβάσθηκε στην Επιτροπή καμία ένσταση, δυνάμει του άρθρου 7 του κανονισμού (ΕΟΚ) αριθ. 2081/92.

(4) Ως εκ τούτου, οι εν λόγω ονομασίες δικαιούνται να καταχωρισθούν στο "Μητρώο προστατευόμενων ονομασιών προέλευσης και προστατευόμενων γεωγραφικών ενδείξεων" και να τυγχάνουν πλέον προστασίας σε κοινοτικό επίπεδο ως προστατευόμενες ονομασίες προέλευσης ή ως προστατευόμενες γεωγραφικές ενδείξεις.

(5) Το παράρτημα του παρόντος κανονισμού συμπληρώνει το παράρτημα του κανονισμού (ΕΚ) αριθ. 2400/96 της Επιτροπής(4), όπως τροποποιήθηκε τελευταία από τον κανονισμό (ΕΚ) αριθ. 1491/2003(5),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (EΚ) αριθ. 2400/96 συμπληρώνεται με τις ονομασίες που περιλαμβάνονται στο παράρτημα του παρόντος κανονισμού, οι οποίες έχουν καταχωρισθεί στο "Μητρώο προστατευόμενων ονομασιών προέλευσης και προστατευόμενων γεωγραφικών ενδείξεων" ως προστατευόμενες ονομασίες προέλευσης (ΠΟΠ) ή ως προστατευόμενες γεωγραφικές ενδείξεις (ΠΓΕ), βάσει του άρθρο 6 παράγραφος 3 του κανονισμού (EΟΚ) αριθ. 2081/92.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Σεπτεμβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 208 της 24.7.1992, σ. 1.

(2) ΕΕ L 99 της 17.4.2003, σ. 1.

(3) ΕΕ C 11 της 17.1.2003, σ. 7 (Clementine del Golfo di Taranto).

ΕΕ C 30 της 8.2.2003, σ. 15 (Mela Val di Non).

ΕΕ C 22 της 19.1.2003, σ. 5 (Clementinas de las Tierras del Ebro ή Clementines de les Tierres de l'Ebre).

(4) ΕΕ L 327 της 18.12.1996, σ. 11.

(5) ΕΕ L 214 της 26.8.2003, σ. 6.

ΠΑΡΑΡΤΗΜΑ

ΠΡΟΪΟΝΤΑ ΤΟΥ ΠΑΡΑΡΤΗΜΑΤΟΣ I ΤΗΣ ΣΥΝΘΗΚΗΣ ΠΟΥ ΠΡΟΟΡΙΖΟΝΤΑΙ ΓΙΑ ΤΗΝ ΑΝΘΡΩΠΙΝΗ ΔΙΑΤΡΟΦΗ

Νωπά οπωροκηπευτικά

ΙΤΑΛΙΑ

Clementine del Golfo di Taranto (IGP)

Mela Val di Non (AOP)

ΙΣΠΑΝΙΑ

Clementinas de las Tierras del Ebro ή Clementines de les Terres de l'Ebre (IGP).